Diari Oficial de la Generalitat Valenciana


Sumari del DOGV 6419, del 17-12-2010 (2010/13270)

ORDE 3/2010, de 2 de desembre, del conseller d'Indústria, Comerç i Innovació i vicepresident primer del Consell, per la qual es convoca una beca per a persones llicenciades en Economia, en la Subdirecció d'Anàlisi del Gabinet del President de la Generalitat, durant l'exercici 2011/2012.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6419

Data del DOGV
:   17-12-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/13044


Data del document
:   02-12-2010

Organisme emissor
:   Presidència de la Generalitat

Tipus de document
:   Ordre

Anàlisi jurídica

 Descriptors 

:   * ajuda pública

ORDE 3/2010, de 2 de desembre, del conseller d'Indústria, Comerç i Innovació i vicepresident primer del Consell, per la qual es convoca una beca per a persones llicenciades en Economia, en la Subdirecció d'Anàlisi del Gabinet del President de la Generalitat, durant l'exercici 2011/2012.
[2010/13468]
La Presidència de la Generalitat, en el marc de la política dirigida a la millora i especialització professional de titulats en Economia, entén adequat, per a completar la seua formació, acostar-los al coneixement pràctic de l'administració pública i de l'economia valenciana en el context nacional, europeu i internacional. Amb tal propòsit, a l'empara del que establix el Decret 132/2009, de 4 de setembre, del Consell, pel qual es regula la concessió de beques, i la la Llei 38/2003, de 17 de novembre, General de Subvencions, convoca a concurs públic la concessió d'una beca perquè jóvens titulats en Economia puguen accedir a la realització de pràctiques professionals relacionades amb les dites matèries.
L'anterior actuació es troba arreplegada en els objectius i activitats del Programa 111.40 Gabinet d'Anàlisi, codi de la línia T4000000, aplicació pressupostària 05.01.01 Beques per a pràctiques professionals en matèria de planificació estratègica, avaluació de programes, anàlisi i documentació, arreplegada en l'estat de despeses del Pressupost de la Generalitat per a 2011.
Les ajudes que es financen d'acord amb la present orde no estan subjectes a la política de control d'ajudes de l'estat per no reunir els requisits de l'article 107 del Tractat de Funcionament de la Unió Europea (TFUE) al no afectar la competència en raó a la qualitat del beneficiari i al fi de l'ajuda.
En virtut d'això, i per delegació del president de la Generalitat, efectuada per Resolució de 2 de setembre de 2009 (DOCV número 6100, d'11.09.2009) per la qual delega determinades atribucions en distints òrgans de la Presidència i de la Conselleria d'Indústria, Comerç i Innovació,
ORDENE
Primer
Convocar la concessió, en règim de concurrència competitiva, d'una beca per a titulats en Economia a fi de completar la seua formació pràctica en matèria d'anàlisi i seguiment de la realitat econòmica valenciana en el context nacional, europeu i internacional, així com de les polítiques públiques associades. Les pràctiques professionals es realitzaran en les dependències de la Subdirecció d'Anàlisi del Gabinet del President durant l'exercici 2011 i 2012.
Segon
Aprovar les bases que s'adjunten com a annex de la present Orde, les quals regiran en la dita convocatòria.
Tercer
L'import global màxim destinat a la concessió de la beca que es convoca per mitjà de la present orde serà de 12.000 (dotze mil) euros, el qual serà finançat amb càrrec a la línia T4000000 aplicació pressupostària 88.47.06.886.93 o equivalent, del Capítol IV, de l'estat de despeses del Pressupost de la Generalitat per als anys 2011 i 2012, condicionat a l'existència de crèdit adequat i suficient en els dits exercicis pressupostaris.
Contra la present Orde que posa fi a la via administrativa es podrà interposar potestativament recurs de reposició davant del mateix òrgan que ha dictat l'acte, en el termini d'un mes comptat des de l'endemà a la seua publicació, de conformitat amb el que preveuen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, o bé recurs contenciós-administratiu davant de la Sala del Contenciosa-Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà a la seua publicació, de conformitat amb el que establixen els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa. No es poden simultaniejar ambdós recursos, i sense perjuí que s'utilitze qualsevol altra via que es considere oportuna.
València, 2 de desembre de 2010
El conseller d'Indústria, Comerç i Innovació
i vicepresident primer del Consell
VICENTE RAMBLA MOMPLET
Bases de la convocatòria per a la concessió d'una beca per a titulats en Economia, en les dependències de la Subdirecció d'Anàlisi del Gabinet del President de la Generalitat
Base primera. Objecte
La beca que es regula en estes bases té com a objecte completar i desenvolupar la formació acadèmica de jóvens titulats en Economia a través de la realització de pràctiques professionals en organismes i unitats dependents de la Presidència de la Generalitat, en tasques relacionades amb la dita titulació que siguen adequades per a adquirir formació complementària i especialització, en particular les relacionades amb l'anàlisi i seguiment de la realitat econòmica valenciana en el context nacional, europeu i internacional, així com de les polítiques públiques associades.
Base segona. Número i organisme en què s'efectuaran les pràctiques
1. Es convoca una beca
2. Les pràctiques es realitzaran en les dependències de la Subdirecció d'Anàlisi del Gabinet del President de la Generalitat, Àrea d'Anàlisi i Seguiment, a València.
Base tercera. Requisits que han de reunir els sol·licitants
1. Les persones que sol·liciten participar en la convocatòria hauran de reunir els requisits següents, en la data de finalització del termini de presentació de sol·licituds :
a) No ser major de 35 anys.
b) Estar en possessió del títol de llicenciat en Economia, expedit o homologat per les autoritats espanyoles corresponents i que no hagen transcorregut més de cinc anys des de la seua obtenció.
c) No haver sigut beneficiari de beques de pràctiques professionals en la Generalitat per un període igual o superior a 36 mesos.
De conformitat amb el que establix la Disposició transitòria segona del Decret 132/2009, de 4 de setembre, del Consell, pel qual es regula la concessió de beques, el mencionat termini començarà a computar-se a partir de l'entrada en vigor de la dita norma (9/09/2009).
d) No trobar-se incurs en les prohibicions per a obtindre la condició de beneficiari, establides en l'article 13 de la Llei 38/2003, de 17 de novembre, General de Subvencions.
e) Disposar de cobertura sanitària.
2. No podran optar a esta beca aquelles persones que en el moment de publicar-se la convocatòria ja estiguen beneficiant-se d'una beca de pràctiques professionals en la Generalitat, llevat que es concórrega a la mateixa beca que s'està gaudint o que resten menys de dos mesos per a la seua finalització.
Base quarta. Duració de la beca i pròrroga
1. El període de duració de la beca serà de dotze mesos des de la data que s'indique en la resolució de concessió, que serà objecte de publicació en el Diari Oficial de la Comunitat Valenciana. La data d'inici no podrà ser anterior a l'1 de març de 2011, i queden condicionats els mesos que falten per a completar eixe període, que correspondrà a l'any 2012, a què existisca consignació en eixe exercici pressupostari.
2. El període de duració podrà prorrogar-se sense necessitat de nova convocatòria per un període màxim de dotze mesos addicionals, sempre que existisca la disponibilitat pressupostària corresponent i l'exercici de l'activitat que s'estiga efectuant així ho requerisca o aconselle.
Base quinta. Dotació econòmica individual i pagament de la beca
1. La dotació econòmica de la beca serà de mil (1.000) euros mensuals bruts.
Sobre el dit import haurà de practicar-se la retenció corresponent a compte de l'Impost sobre la Renda de les Persones Físiques i les retencions que, si és el cas, puguen correspondre.
2. En cas de pròrroga de la beca, en el segon període la quantia procedent serà la que resulte aplicable d'acord amb la resolució a què es referix l'article 17.1 del Decret 132/2009, de 4 de setembre, del Consell, pel qual es regula la concessió de beques, que estiga vigent en el dit període.
3. Les quantitats abonades en cap cas tindran el caràcter de salari o retribució, sinó d'ajuda econòmica per a les despeses que la beca comporta.
4. Durant el període de vigència de la beca i a fi que la quantia de l'ajuda concedida no es veja indirectament minvada, es podran abonar ajudes complementàries per a compensar les despeses derivades de l'assistència a cursos, seminaris, esdeveniments o altres activitats que, a consideració del tutor o tutora responsables de la formació, s'entenguen necessaris o convenients als seus propòsits. En este cas, les dites despeses els seran rescabalades en els mateixos termes que s'estableixen per al personal de la Generalitat i l'adscrit funcionalment al seu servici en el Decret 24/1997, d'11 de febrer, del Consell de la Generalitat, sobre indemnitzacions per raó del servici i gratificacions per servicis extraordinaris.
L'aplicació de dita normativa es referirà únicament als conceptes i quanties que hagen de ser rescabalades, sense que això implique una modificació en la relació jurídica del becari amb l'administració.
5. L'import de la beca s'abonarà mensualment, prèvia certificació de la Subdirecció d'Anàlisi del Gabinet del President o de la Direcció de l'Àrea on els becaris realitzen les seues pràctiques.
Base sexta. Termini, lloc i forma de presentació de les sol·licituds
1. El termini de presentació de sol·licituds serà de 15 dies hàbils, comptats a partir de l'endemà de la publicació d'esta convocatòria en el Diari Oficial De La Comunitat Valenciana. Comunitat Valenciana.
2. La sol·licitud per a poder optar a una beca es realitzarà utilitzant el model normalitzat que s'annexa a les presents bases, el qual estarà a disposició de les persones interessades en els punts següents:
- En el portal institucional de la Generalitat en Internet (www.gva.es) i en la pàgina web (www.pre.gva.es/argos)
- En el Registre General de la Presidència de la Generalitat, Palau de Fuentehermosa, c/ Cavallers, 9 de València
- En les oficines Prop de la Comunitat Valenciana
3. Les persones candidares hauran de dirigir la corresponent sol·licitud, degudament emplenada, a la Subdirecció d'Anàlisi del Gabinet del President de la Generalitat, i la podran presentar per qualsevol de les formes que estableix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
4. A la corresponent sol·licitud acompanyarà la documentació següent:
a) Títol de llicenciat homologat a Espanya.
b) Expedient acadèmic compulsat amb la nota mitjana oficial.
c) Currículum vítae (segons model de la sol·licitud).
d) Qualssevol altres documents que acrediten la possessió de títols, màsters, mèrits docents, investigadors o professionals que es vullguen al·legar.
e) Declaració responsable de no tindre activitat laboral regular, ni qualsevol altra que impedisca el compliment de les obligacions com a becari, així com el no gaudir de cap altra beca en el període establit en la base tercera, la qual cosa s'acreditarà per mitjà de la declaració responsable inclosa en la sol·licitud.
f) Acreditar la circumstància de disposar de cobertura sanitària.
g) Acreditació de no incórrer en cap de les circumstàncies arreplegades en l'article 13.2 de la Llei 38/2003, General de Subvencions, la qual cosa s'acreditarà per mitjà de la declaració responsable inclosa en la sol·licitud.
h) Documentació que acredite trobar-se en algun dels supòsits establits en l'apartat 2, de la base octava, que determinen la preferència de la concessió de la beca en cas d'empat en la valoració.
Tots els documents seran originals o fotocòpies compulsades en el moment de la presentació de les instàncies.
5. La presentació de la sol·licitud per a optar a esta beca implicarà l'acceptació per la persona sol·licitant de les bases d'esta convocatòria.
6. Si la sol·licitud presentada en termini no reunira els requisits indicats en esta convocatòria o no fóra aportada alguna documentació que se n'exigeix, es requerirà a la persona interessada per a la seua esmena en el termini màxim de 10 dies hàbils, indicant que si no ho fera es tindrà per desistit de la seua sol·licitud.
Base sèptima. Comissió avaluadora i procés de selecció
1. Per a l'examen de les sol·licituds de beca i l'elaboració de les oportunes propostes es constituirà una comissió avaluadora que estarà formada per:
- La persona titular de la Subdirecció d'Anàlisi del Gabinet del President o persona que es designe en la seua substitució, que actuarà com a president de la comissió.
- La persona titular de l'Àrea d'Anàlisi i Seguiment o persona que es designe en la seua substitució.
- Dos tècnics de la subdirecció corresponents a l'àrea de treball a què es destinen els becaris.
- La persona titular de la Secretaria General Administrativa de la Presidència, o persona que es designe en la seua substitució, que actuarà com a secretari de la comissió.
2. Els membres de la comissió podran ser assessorats pel personal tècnic o professional que es considere necessari, que podrà assistir amb veu però sense vot.
3. La comissió adaptarà el seu funcionament al que establixen la convocatòria i la Llei de Règim Jurídic de les Administracions Públiques i del Procediment Administratiu Comú, pel que fa a la composició i funcionament dels òrgans col·legiats, prendrà els seus acords per majoria simple i alçarà actes de les sessions que celebre i dels acords que adopte.
4. La comissió avaluadora es reunirà dins del període dels 15 dies següents a la finalització del termini de presentació de sol·licituds a fi de valorar els mèrits que es deduïsquen de la documentació aportada.
5. Per a valorar les sol·licituds s'aplicaran els criteris del barem que es contenen en la base octava d'esta convocatòria. Obtinguda la puntuació provisional de tots els aspirants, s'exposarà la llista ordenada, segons la puntuació obtinguda, en la seu electrònica o portal institucional de la Generalitat en Internet (www.gva.es) i en la pàgina web (www.pre.gva.es/argos), durant 10 dies, per a la fase d'al·legacions.
Tant esta com les successives publicacions s'efectuaran en l'esmentat mitjà.
6. Finalitzat el procés de selecció, la comissió avaluadora, en el termini de 10 dies, elaborarà una proposta de resolució que contindrà la relació de beneficiaris i beneficiàries, així com una borsa de reserva constituïda pels aspirants que no resulten adjudicataris de la beca, prioritzada per orde de puntuació per a cobrir les vacants que puguen sorgir durant el període de benefici, que estarà integrada només per les persones que hagen superat tota la fase selectiva: 1. Valoració expedient i 2. Entrevista i/o prova. Així mateix, s'inclourà una relació dels aspirants les sol·licituds de la qual han sigut desestimades, indicant les causes que han motivat la seua denegació.
Base octava. Barem per a avaluar els mèrits personals
1. En la convocatòria regulada per estes bases seran tinguts en compte els següents criteris de valoració amb la ponderació que s'hi estableix:
A) Expedient acadèmic: en este apartat la valoració màxima serà de 18 punts. S'inclouen els següents aspectes de valoració:
1) La puntuació assignada a l'expedient acadèmic coincidirà amb la nota mitjana ponderada, i donarà lloc a una valoració entre 5 i 10 punts.
Quan la ponderació estiga realitzada amb una puntuació 0-4 s'aplicarà allò que s'ha disposat en l'apartat 13.4 i 5 del Reial Decret 1267/1994, de 10 de juny, pel qual es modifica el Reial Decret 1497/1987, de 27 de novembre, pel qual s'establixen les directrius generals comunes dels plans d'estudis dels títols universitaris de caràcter oficial.
2) L'especialització acadèmica en matèries relacionades amb la convocatòria es valorarà entre 0 i 5 punts. Per especialització acadèmica es consideren les assignatures relacionades amb la beca i es valorarà amb un màxim de 0,20 punts per assignatura.
3) Altres títols acadèmics oficials que no constituïsquen un requisit per a la concessió: es valorarà fins a un màxim de 3 punts a raó de:
- Doctor: 2 punts.
- Altres llicenciatures: 1 punt.
- Altres diplomatures: 0,50 punts.
B) Coneixements de valencià: valoració màxima 1 punt.
Només es valoraran els certificats expedits o homologats per la Junta Qualificadora de Coneixements de Valencià, d'acord amb la següent escala i puntuant-se exclusivament el nivell més alt acreditat:
- Oral: 0,25 punts.
- Elemental: 0,50 punts.
- Mitjà: 0,75 punts.
- Superior: 1,00 punt.
C) Coneixement d'idiomes de la Unió Europea: valoració màxima 1 punt.
Es valorarà cada nivell superat, d'acord amb el Marc Comú Europeu de Referència per a les Llengües, amb 0,20 punts.
Només es valoraran els títols expedits per les escoles oficials d'idiomes, universitats, ministeris o qualsevol organisme oficial acreditat. En el cas que el coneixement d'un idioma s'acredite per títol universitari i haja sigut valorat en l'apartat A.3, no es podrà computar també en este apartat.
D) Coneixements addicionals: valoració màxima 6 punts. S'inclouen els següents aspectes de valoració:
1) Experiència professional relacionada directament amb l'objecte de la beca, fins a 2 punts, computant-se 0,10 punts per cada mes complet treballat.
2) Cursos de formació relacionats amb l'objecte de la beca, fins a un màxim de 4 punts.
Es valoraran els cursos de formació i perfeccionament de duració igual o superior a 15 hores que hagen sigut cursats o impartits per l'interessat en organismes oficials o centres reconeguts, d'acord amb l'escala següent:
a) De 200 o més hores, 3,00 punts.
b) De 100 o més hores, 2,00 punts.
c) De 75 o més hores, 1,50 punts.
d) De 50 o més hores, 1,00 punt.
e) De 25 o més hores, 0,50 punts.
f) De 15 o més hores, 0,20 punts.
En cap cas es puntuaran en el present subapartat els cursos de valencià i d'idiomes.
E) Altres mèrits: valoració màxima 2 punts.
En este apartat es valoraran els coneixements d'ofimàtica a nivell d'usuari, en especial els relacionats amb el maneig de fulls de càlcul, de bases de dades, processador de textos i presentacions.
F) Prova/entrevista
La comissió avaluadora descrita en la base sèptima, una vegada efectuada la valoració de les sol·licituds, decidirà convocar els aspirants que hagen obtingut la millor puntuació, d'acord amb els mèrits anteriorment relacionats, per a la realització d'una prova escrita i una entrevista posterior, a fi de valorar les aptituds del candidat per a exercir la beca.
La valoració que s'atorgue en este apartat no podrà superar el 30% de la puntuació màxima que es puga obtindre per mitjà de la suma de la resta de mèrits que s'inclouen per a participar en esta convocatòria.
2. En cas d'empat es resoldrà, per este orde, a favor de la persona que en el moment de presentació de sol·licituds haja acreditat el reconeixement de l'òrgan competent de tindre una discapacitat, el ser mata de violència de genere o d'accions terroristes, segons el que disposa les Disposicions Addicionals del Decret 132/2009.
Base novena. Termini de resolució i notificació. Òrgan competent per a l'ordenació, instrucció i resolució del procediment
1. El termini màxim per a dictar i notificar la resolució sobre les sol·licituds formulades serà de tres mesos a comptar de la data de publicació d'esta convocatòria en el Diari Oficial de la Comunitat Valenciana, sense perjuí de l'ampliació dels terminis en els termes que preveu l'article 42 de la Llei de Règim Jurídic de les Administracions Públiques i del Procediment Administratiu Comú.
2. En el cas que transcórrega el termini establit sense que s'haja dictat i notificat resolució expressa, les persones interessades podran entendre desestimades les seues sol·licituds per silenci administratiu de conformitat amb el que estableix l'article 55 de la Llei 9/2001, de 27 de desembre, de la Generalitat, de Mesures Fiscals, de Gestió Administrativa i Financera, i d'Organització de la Generalitat.
3. La resolució de concessió es dictarà per delegació del president de la Generalitat, efectuada per Resolució de 2 de setembre de 2009, pel conseller d'Indústria, Comerç i Innovació i vicepresident primer del Consell i es publicarà en el Diari Oficial de la Comunitat Valenciana.
4. La publicació d'esta resolució produirà els efectes de notificació a les persones interessades, d'acord amb el que disposa els articles 58 i 59.6 de la Llei de Règim Jurídic de les Administracions Públiques i del Procediment Administratiu Comú, i s'inserirà la informació corresponent en la seu electrònica o portal institucional de la Generalitat en Internet (www.gva.es) i en la pàgina web (www.pre.gva.es/argos).
Base desena. Drets i obligacions de la persona beneficiària
1. La persona becària haurà d'estar al corrent en el compliment de les seues obligacions tributàries i enfront de la Seguretat Social, tot això amb anterioritat a dictar-se la proposta de resolució de concessió de la beca, de conformitat amb el que estableix l'article 14.1.e, de la Llei 38/2003, General de Subvencions, per al qual autoritza expressament a l'administració per a la seua obtenció directa al subscriure el model de sol·licitud.
2. La persona beneficiària de la beca està obligada a incorporar-se al departament que se li indique en el termini establit, a realitzar l'activitat que ha motivat la concessió durant el període de benefici, i a guardar el degut secret i confidencialitat dels assumptes en què intervinga, així com a complir les obligacions establides tant en l'article 14 de la Llei General de Subvencions com en la pròpia convocatòria.
3. La persona beneficiària està obligada a acceptar la concessió de la beca i renunciar a qualsevol altra beca coetània que es gaudesca.
4. Per mitjà de l'acceptació de les bases de la convocatòria els becaris cedeixen gratuïtament i de forma indefinida els resultats que s'obtinguen com a conseqüència del desenvolupament de la beca, així com la memòria final si és el cas, a l'entitat concedent de la beca, la qual es reserva el dret de la seua publicació i utilització.
5. Finalitzat el termini de duració de la beca, i amb l'informe favorable del tutor o tutora, s'expedirà el corresponent certificat d'aptitud i aprofitament a favor del becari o becària.
6. Durant el període de gaudi de la beca, la persona beneficiària haurà d'exercir les pràctiques amb un horari màxim de 30 hores setmanals, que es distribuiran de la forma en què s'organitze per part de tutor o tutora de l'òrgan que exerceix la tutela.
Base onzena. Obligacions de l'entitat concedent
Són obligacions de la Presidència de la Generalitat en relació amb la beca concedida d'acord amb estes bases:
a) Proporcionar el suport necessari i facilitar la utilització dels mitjans, instruments i equips que resulten precisos per al normal exercici de l'activitat objecte d'esta beca.
b) Designar un tutor o tutora que coordinarà i orientarà les activitats a realitzar per la persona adjudicatària d'esta beca, assignarà les funcions a realitzar en el curs de les seues pràctiques, realitzarà el seguiment i suport necessari, resolent els dubtes que puguen sorgir, i avaluarà el seu aprofitament.
c) Vetllar pel desenvolupament adequat del programa de formació.
d) Subscriure amb una entitat asseguradora una pòlissa d'assegurança per al cas d'accident individual, del qual serà beneficiària la persona adjudicatària d'esta beca.
d) Expedir el corresponent certificat d'aptitud i aprofitament a favor del becari o becària, després de la finalització del termini de la beca i després d'informe favorable del tutor o tutora.
Base dotzena. Situacions de la persona beneficiària de la beca i règim d'incompatibilitats
1. Quan el beneficiari o beneficiària de la beca siga un empleat de la Generalitat, quedarà en la situació administrativa que procedisca, d'acord amb la normativa corresponent en matèria de funció pública.
2. Quan la persona beneficiària no mantinga cap relació amb la Generalitat, la concessió i aprofitament de la beca no implicarà cap vinculació laboral o administrativa amb el departament o entitat de la Generalitat que l'atorgue.
3. La beca objecte de la present convocatòria és incompatible amb l'exercici de qualsevol altra beca o ajuda, així com amb la realització de qualsevol altra activitat laboral remunerada que supose concurrència amb l'objecte i dedicació de la beca o que impedisca el compliment de les obligacions derivades del seu normal desenvolupament.
Base tretzena. Facultats d'interpretació i incidències
1. El conseller d'Indústria, Comerç en Innovació i vicepresident primer del Consell, per delegació del president de la Generalitat, efectuada per Resolució de 2 de setembre de 2009, resoldrà tant els dubtes com els conflictes que pogueren plantejar el becari o becària en l'exercici de la seua funció, o les unitats administratives que els tutelen. Al mateix temps, resoldrà les incidències que es produïsquen durant el període de gaudi de la beca amb audiència prèvia de la persona interessat.
2. La renúncia a la beca suposarà la pèrdua de tots els seus drets inherents i, per tant, el seu import deixarà de percebre's a partir d'eixe moment.
3. En cas de produir-se alguna renúncia a la beca concedida, el conseller d'Indústria, Comerç i Innovació, i vicepresident primer del Consell cobrirà la vacant que poguera produir-se, i se servirà per a això de la borsa de reserva que resulte del procediment de selecció prèviament efectuat i en l'orde establit.
4. En els supòsits en què per raó de part, adopció o acolliment s'interrompa el període de duració establit, la persona interessada continuarà meritant i percebent l'import de la beca atorgada i recuperarà amb posterioritat el període interromput.
Igualment, en casos d'ingrés hospitalari prolongat es recuperarà amb posterioritat el temps de pràctiques interromput.
Base catorzena. Pèrdua del dret al cobrament i reintegrament
1. Es produirà la pèrdua del dret al cobrament total o parcial de la beca en el supòsit de falta de justificació o de concurrència d'algunes de les causes previstes en l'article 37 de la Llei 38/2003, de 17 de novembre, General de Subvencions.
2. Procedirà el reintegrament de la quantitat percebuda i l'exigència de l'interés de demora corresponent des del moment del pagament de l'ajuda fins a la data en què s'acorde la procedència del reintegrament, d'acord amb el que disposa l'article 37 de la Llei 38/2003, de 17 de novembre, General de Subvencions, així com en els casos següents:
a) Quan es destine la quantitat percebuda a altres fins diferents a fi de l'ajuda.
b) Quan s'incórrega en algun dels casos d'incompatibilitat de la beca establits en la base dotzena.
3. En la tramitació dels procediments es garantirà en tot cas el dret d'audiència a la persona interessada.
Base quinzena. Tractament de dades personals
Les dades personals de les persones sol·licitants, arreplegades en el transcurs del procediment, seran incloses en un fitxer automatitzat de l'òrgan convocant, en els termes i condicions que s'arrepleguen en la Llei Orgànica 15/1999, de 13 de desembre, de Protecció de Dades de caràcter personal, així com en el Reial Decret 1720/2007, de 21 de desembre, pel qual s'aprova el Reglament de desplegament de la referida llei orgànica.